登高臨大江
作者：方回
朝代：宋

paragraphs: 客思忽不樂，登高臨大江。
風湍睇遥席，雲岫思幽窗。
淮蔞昔未茁，廬瀑今已淙。
我本休官人，曷爲栖是邦。
中腸有所思，所思渺天末。
戎徼融古雪，波浪日以闊。
西從巴硤下，南與洞庭合。
身無黄鵠翅，九疑不可越。
宿負子錢急，歲收南畝稀。
兒女望我還，豈不歌式微。
彷彿漢陽樹，突兀吳王磯。
佳音或跫然，未忍輕言歸。
鄰牆善蓍翁，盍往决咎吉。
鬼神素所昧，忠信詎云忒。
聚糧別里門，業已掉臂出。
小俟麥風凉，馬蹄患不疾。